2005-02-02 Addinall stoei in Rusland | Suid-Afrikaanse Stoei
2005-02-02 Addinall stoei in Rusland
Februarie 2, 2005 deur stoei
Woensdag 2 Februarie 2005 bl. 16
Onderskrif: Richard Addinall (21) by 'n paar van die toekennings en trofeë wat hy die afgelope paar jaar bymekaar gemaak het. Foto: Sarie van Niekerk
SA meet kragte teen 4 ander lande
Toe vyf uitgesoekte Suid-Afrikaanse stoeiers gister van die Johannesburgse lughawe vertrek het om in Rusland teen vier ander lande te gaan kragte meet, was daar ook 'n Suid-Gauteng-stoeier op die vliegtuig.
Die 21-jarige Richard Addinall van Sunwardpark (Boksburg), een van die land se toptien stoeiers, is saam met vier ander Suid-Afrikaanse stoeiers genooi om in die dorpie Omar in die provinsie Muscat in Rusland teen spanne van Kanada, Indië, Rusland en Engeland te gaan deelneem.
Die Suid-Afrikaanse kampioen wat al in lande soos Egipte, Turk ye, Azerbeidjan en Slo wakye gestoei het en die Suid-Afrikaanse kleure inryg, het toevallig in 1991 begin stoei toe hy een aand besluit het om saam met sy vriend Edward Brewis, toe 'n lid van die Elspark-stoeiklub, te gaan om te kyk hoe stoei hy.
"Daar het die stoeigogga my gebyt en het ek besluit dit is wat ek wil doen. Ek het nog nie weer opgehou nie. Dit verg harde werk om sukses te behaal, maar met die talent wat die Here aan my gegee het en die ongelooflike ondersteuning van my ouers, wat op bestuursvlak by stoei betrokke is, was dit amper vanselfsprekend dat ek sukses moes behaal," sê hy .
Hy het in 1997 die eerste keer Suid-Afrikaanse kleure verwerf toe hy as die Suid-Afrikaanse jeugvrystyl-kampioen gekroon is. Daarna was daar geen keer aan hom nie.
Hy het van krag tot krag gegaan en in 2001 sy eerste goue medalje as senior stoeier in die vrystyl gekry. In 2002 het hy weer die Suid- Afrikaanse titel in dié afdeling gewen en ook in die jaar die Presidents-medalje in dieselfde afdeling verower.
Die jaar 2002 was vir hom 'n besondere jaar toe hy ook die goue medalje verower het in die Suid- Afrikaanse junior-vrystyl en Grieks-Romeins én die senior titel in dieselfde afdeling.
Die volgende jaar was hy vierde in die Afrika-kampioenskap in Egipte en het ook in 2003 deelgeneem aan die junior wêreldkampioenskap in Istanboel, Turkye.
Verlede jaar het hy die tweede plek behaal op die Afrika-kampioenskap in Kaïro.
Hy het ook deelgeneem aan die Wêreldbeker byeenkoms in Azerbeidjan en 'n kampoenskapsbyeenkoms in Slowakye.
Hy weier volstrek om ma Anna saam te neem op enige van sy oorsese toernooie.
Oor sy deelname in Rusland het hy voor sy vertrek gesê: "Ek sal seker eers begin stres sodra ek my teenstanders van aangesig tot aangesig sien en sodra ek kennis gemaak het met die snerpende winter wat tans in Rusland heers. Ek sien geweldig baie uit na die ondervinding en die geleentheid om my land daar te gaan verteenwoordig."
Die ander vier stoeiers wat saam met hom in Rusland gaan stoei is Gideon Schoeman, Arnoldus Lottering, Ettienne van Huysteen en Jara Reichel. Die span se afrigter is Willem Putter. Die span is Maandag weer tuis.